સુરેન્દ્રનગર શહેર શિક્ષણનગરી તરીકે પ્રખ્યાત બનતા રાજ્યભરના વિદ્યાર્થીઓ અભ્યાસ માટે આવે છે. સુરેન્દ્રનગર જિલ્લાના ૧૦ તાલુકાઓના આર્ટસ અને સાયન્સના વિદ્યાર્થીઓ માટે એમ.પી.શાહ સાયન્સ અને આર્ટસ કોલેજ આશીર્વાદરૂપ છે. ધોરણ-૧૨ આર્ટસ અને ધોરણ-૧૨ વિજ્ઞાન પ્રવાહમાં પાસ થયેલા વિદ્યાર્થીઓ માટે આ કોલેજ એકમાત્ર આશરો છે. સુરેન્દ્રનગર જિલ્લાની એક માત્ર સરકારી સાયન્સ અને આર્ટસ કોલેજમાં હજારો વિદ્યાર્થીઓ અભ્યાસ કરી રહ્યા છે. પરંતુ આ કોલેજમાં પીવાના પાણી, પાર્કિંગ સહિતની પ્રાથમિક સુવિધાનો અભાવ જોવા મળે છે. આથી આ અંગે વિદ્યાર્થીઓએ કોલેજમાં પ્રોફેસરો અને સ્ટાફ અને આચાર્યને વારંવાર રજૂઆત કરી હતી. પરંતુ આ સમસ્યાનો કોઈ ઉકેલ આવતો ન હતો.